Trei tineri care circulau cu motociclete pe DN 24, în comuna vasluiană Ciorteşti, un drum ce leagă Iașiul de Vaslui, și-au pierdut viața duminică seara într-un teribil accident rutier.
Accidentul s-a produs pe DN 24, în comuna Ciorteşti din judeţul Vaslui, la graniţa dintre judeţele Vaslui şi Iaşi, unde două motociclete şi un autoturism au intrat în coliziune. În cele trei vehicule se aflau patru persoane.
Într-o curbă periculoasă, pe raza comunei Ciortești, unul dintre motocicliști a încercat să-l depășească pe celălalt și s-a izbit frontal de un autoturism care venea din sens opus. La volanul mașinii era o tânără de 19 ani, care a pierdut controlul direcției și a lovit cealaltă motocicletă.
„La sosirea echipajelor de intervenţie au fost găsite patru victime, trei dintre acestea aflându-se în stare de inconştienţă. Atât motocicletele, cât şi autoturismul au fost cuprinse de flăcări”, au precizat reprezentanții ISU Vaslui.
După ce una dintre motociclete s-a ciocnit frontal de o mașină. Ambele vehicule au luat foc. Cea de-a doua motocicletă a fost prinsă în tăvălugul care a urmat. Flăcările s-au extins şi la vegetaţia de pe marginea drumului.
Doar șoferița a scăpat cu viață. A fost dusă la spital cu răni ușoare și atac de panică. Mai multe echipaje de prim-ajutor de la Vaslui au ajuns în zonă, iar un elicopter SMURD a fost chemat de la Iași.
„Sosiți la fața locului împreună cu elicopterul de la Iași, am găsit trei victime. S-au început imediat manevrele de resuscitare pentru o victimă”, a precizat medicul Mariana Dohotariu Nițoi, de la Serviciul Județean de Ambulanță Vaslui.
În ciuda eforturilor, medicii au fost nevoiți să declare și decesul celei de-a treia victime, găsită în stop cardio-respirator. Șoferița a scăpat cu mai multe traumatisme și un atac de panică și a fost transportată la spital.
Tinerii decedați sunt o fată de 25 de ani și doi băieți în vârstă 27, respectiv 35 de ani. Primii doi erau din Târgu Bujor, județul Galați, iar tânărul de 35 de ani era din Iași. Polițiștii au deschis un dosar penal în acest caz pentru ucidere din culpă.